Document ID: 31999R2655

ΚΑΝΟΝΙΣΜΟΣ (ΕΚ) αριθ. 2655/1999 ΤΗΣ ΕΠΙΤΡΟΠΗΣ
της 16ης Δεκεμβρίου 1999
περί τροποποιήσεως του κανονισμού (ΕΚ) αριθ. 2221/95 για τις λεπτομέρειες εφαρμογής του κανονισμού (ΕΚ) αριθ. 386/90 όσον αφορά το φυσικό έλεγχο κατά την εξαγωγή γεωργικών προϊόντων που τυγχάνουν επιστροφής και περί τροποποιήσεως του κανονισμού (ΕΚ) αριθ. 3122/94 για τον καθορισμό των κριτηρίων σχετικά με την ανάλυση κινδύνου όσον αφορά τα γεωργικά προϊόντα που απολαύουν επιστροφών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 386/90 του Συμβουλίου, της 12ης Φεβρουαρίου 1990, για τον έλεγχο κατά την εξαγωγή γεωργικών προϊόντων που τυγχάνουν επιστροφών ή άλλων ποσών(1), όπως τροποποιήθηκε από τον κανονισμό (ΕΚ) αριθ. 163/94(2), και ιδίως το άρθρο 6,
Εκτιμώντας τα ακόλουθα:
(1) ο κανονισμός (ΕΚ) αριθ. 2221/95 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 1167/97(4), καθορίζει τους κανόνες εφαρμογής του κανονισμού (ΕΟΚ) αριθ. 386/90. Με γνώμονα την πείρα και τις συστάσεις του Ελεγκτικού Συνεδρίου για το εν λόγω θέμα είναι αναγκαίες οι τροποποιήσεις των κανόνων αυτών για τη βελτίωση της αποτελεσματικότητας των ελέγχων·
(2) όσον αφορά το συνολικό ποσό των επιστροφών, είναι μικρής σημασίας το μερίδιο που χορηγείται σε προϊόντα που δεν καλύπτονται από το παράρτημα Ι της συνθήκης. Αφετέρου, είναι μεγάλο το αναλογικό ποσοστό των φυσικών ελέγχων που διενεργούνται σε προϊόντα εκτός παραρτήματος Ι. Για να γίνει καλύτερη χρήση των μέσων ελέγχου, η ανισορροπία αυτή πρέπει να βελτιωθεί. Αυτό μπορεί να επιτευχθεί μερικώς με τη μείωση του ποσοστού ελέγχου για προϊόντα εκτός παραρτήματος Ι, στο 0,5 %. Επιπλέον, τα κράτη μέλη θα πρέπει να έχουν τη δυνατότητα, όταν υπολογίζουν το ελάχιστο ποσοστό ελέγχων που πρέπει να διενεργηθούν σύμφωνα με το άρθρο 3 του κανονισμού (ΕΚ) αριθ. 386/90, να μη λαμβάνουν υπόψη τις διασαφήσεις εξαγωγής για μικρές ποσότητες ή για μικρά ποσά επιστροφής·
(3) το άρθρο 21 παράγραφος 1 του κανονισμού (ΕΚ) αριθ. 800/1999 της Επιτροπής(5) ορίζει ότι καμία επιστροφή δεν χορηγείται όταν τα προϊόντα δεν είναι ποιότητας υγιούς, ανόθευτης και σύμφωνης με τα συναλλακτικά ήθη κατά την ημερομηνία αποδοχής της διασάφησης εξαγωγής. Παρόλο που δεν είναι δυνατό να εξεταστούν όλα τα προϊόντα που προορίζονται για εξαγωγή, διότι η δυνατότητα για εργαστηριακή ανάλυση είναι περιορισμένη, όταν υπάρχουν σαφείς υποψίες σχετικά με την υγιή, ανόθευτη και σύμφωνη με τα συναλλακτικά ήθη ποιότητα ενός προϊόντος, είναι απαραίτητη η εργαστηριακή ανάλυση·
(4) από εξέταση εργαστηριακών δοκιμών απεδείχθη ότι θα πρέπει να χαλαρώσει η απαίτηση για υποχρεωτική εργαστηριακή δοκιμή στην περίπτωση που υπάρχει θετική βεβαιότητα, με βάση επανειλημμένα ικανοποιητικά αποτελέσματα, για το ίδιο προϊόν και από τον ίδιο εξαγωγέα·
(5) υπάρχει διάκριση μεταξύ της μεταχείρισης στην οποία υποβάλλονται αποστολές εξαγωγής στους μεγάλους λιμένες, όπου υπάρχει μεγάλη ποικιλία προϊόντων και μεγάλο φάσμα εξαγωγέων, και της μεταχείρισης στην οποία υποβάλλονται αποστολές εξαγωγής στα τελωνεία, όπου διεκπεραιώνεται μόνο ένα περιορισμένο φάσμα προϊόντων από λίγους εξαγωγείς. Στην τελευταία περίπτωση στις αποστολές εξαγωγής επιβάλλεται αυστηρότερος έλεγχος. Γι' αυτά τα τελωνεία, η επιλογή των αποστολών για φυσικό έλεγχο πρέπει να ληφθεί υπόψη βάσει μικρότερου αντιπροσωπευτικού δείγματος·
(6) θα πρέπει επίσης να γίνουν πιο ελαστικές οι διατάξεις που αφορούν τους ελέγχους υποκατάστασης, προκειμένου οι έλεγχοι να διενεργούνται σύμφωνα με την ανάλυση κινδύνου·
(7) για την αξιολόγηση της εφαρμογής του κανονισμού (ΕΟΚ) αριθ. 386/90 απαιτείται από τα κράτη μέλη να υποβάλλουν ετήσιες εκθέσεις αξιολογήσης για την εκτέλεση και την αποτελεσματικότητα των ελέγχων που διενεργούνται σύμφωνα με τον παρόντα κανονισμό·
(8) για να ενισχυθεί η πρακτική εφαρμογή των νέων διατάξεων και για λόγους σαφήνειας, το άρθρο 4 του κανονισμού (ΕΚ) αριθ. 3122/94 της Επιτροπής(6) πρέπει να αντικατασταθεί από το άρθρο 5α παράγραφος 1·
(9) τα μέτρα που προβλέπονται στον παρόντα κανονισμό είναι σύμφωνα με τη γνώμη της αρμόδιας επιτροπής διαχείρισης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 2221/95 τροποποιείται ως εξής:
1. Το άρθρο 2 παράγραφος 3 αντικαθίσταται από το ακόλουθο κείμενο: "Τα κράτη μέλη, όταν υπολογίζουν το ελάχιστο ποσοστό ελέγχων που πρέπει να διενεργηθούν σύμφωνα με το άρθρο 3 παράγραφος 2 του κανονισμού (ΕΟΚ) αριθ. 386/90, μπορούν να μη λαμβάνουν υπόψη τις διασαφήσεις εξαγωγής για ποσότητες οι οποίες δεν υπερβαίνουν:
- τα 5000 kg για τα σιτηρά και το ρύζι,
- τα 1000 kg για τα οπωροκηπευτικά καθώς και για τα προϊόντα εκτός του παραρτήματος Ι της συνθήκης,
- τα 500 kg για άλλα προϊόντα.
Εναλλακτικώς, τα κράτη μέλη μπορούν επίσης να μην λαμβάνουν υπόψη τις διασαφήσεις εξαγωγής που αφορούν ποσά επιστροφής μικρότερα των 200 ευρώ."
2. Στο άρθρο 5 προστίθεται η ακόλουθη νέα παράγραφος:
"5. Όταν υπάρχουν συγκεκριμένες υποψίες σχετικά με την υγιή, ανόθευτη και σύμφωνη με τα συναλλακτικά ήθη ποιότητα ενός προϊόντος, τα τελωνεία εξακριβώνουν τη συμφωνία με τις εφαρμοστέες κοινοτικές διατάξεις, ιδίως με αυτές που αφορούν τους υγειονομικούς και φυτοϋγειονομικούς κανόνες. Όταν το τελωνείο το κρίνει αναγκαίο, επιβάλλει ή καλεί να επιβληθεί διεξαγωγή εργαστηριακής δοκιμής, υποδεικνύοντας το αντικείμενο της δοκιμής."
3. Παρεμβάλλεται το ακόλουθο άρθρο:
"Άρθρο 5α
Εάν το κράτος μέλος εφαρμόζει σύστημα ανάλυσης κινδύνου σύμφωνα με το δεύτερο εδάφιο του άρθρου 3 παράγραφος 2 του κανονισμού (ΕΟΚ) αριθ. 386/90, πρέπει να εφαρμόζονται οι ακόλουθοι κανόνες:
1. το ποσοστό φυσικών ελέγχων που διενεργούνται σε προϊόντα εκτός του παραρτήματος Ι δεν λαμβάνεται υπόψη για τον υπολογισμό του συνολικού ποσοστού του 5 % για όλους τους τομείς. Στην περίπτωση αυτή, ένα ελάχιστο ποσοστό 0,5 % είναι υποχρεωτικό για προϊόντα εκτός παραρτήματος Ι.
2. Εάν το ποσοστό της επιστροφής εξαρτάται από ένα συγκεκριμένο περιεχόμενο και εάν ένα προϊόν εξάγεται σε τακτική βάση από τον ίδιο εξαγωγέα με τον ίδιο κωδικό επιστροφής ή κωδικό ΣΟ, και όσον αφορά τις εργαστηριακές δοκιμές δεν σημειώθηκε καμία περίπτωση μη τήρησης των όρων κατά τους τελευταίους έξι μήνες με δημοσιονομικές επιπτώσεις μεγαλύτερες από 200 ευρώ όσον αφορά το ακαθάριστο ποσό της επιστροφής, τότε, κατά παρέκκλιση του άρθρου 5 παράγραφος 4, πρέπει να λαμβάνονται αντιπροσωπευτικά δείγματα για το 50 % μόνο των φυσικών ελέγχων. Εάν από το αποτέλεσμα της εργαστηριακής δοκιμής εμφανιστεί περίπτωση μη τήρησης των όρων, με δημοσιονομικές επιπτώσεις μεγαλύτερες από 200 ευρώ, όσον αφορά το ακαθάριστο ποσό της επιστροφής, πρέπει να λαμβάνονται δείγματα για όλους τους φυσικούς ελέγχους κατά τους επόμενους έξι μήνες.
3. Στα τελωνεία εξαγωγής, όταν ένα περιορισμένο φάσμα προϊόντων (κατ' ανώτατο όριο δύο τομείς προϊόντων) από λίγους εξαγωγείς (κατ' ανώτατο όριο πέντε εξαγωγείς) παρουσιάζεται για εξαγωγή, οι φυσικοί έλεγχοι μπορούν να μειωθούν στο κατώτατο ποσοστό του 2 % ανά τομέα προϊόντων. Οι τομείς με λιγότερες από 20 διασαφήσεις εξαγωγής ανά έτος και ανά τελωνείο δεν λαμβάνονται υπόψη για τον καθορισμό του αριθμού των τομέων. Τα τελωνεία μπορούν να κάνουν χρήση των εν λόγω διατάξεων για ένα ολόκληρο ημερολογιακό έτος, βασιζόμενα στα στατιστικά στοιχεία του προηγούμενου ημερολογιακού έτους, ακόμη και όταν υποβάλλονται διασαφήσεις εξαγωγής από επιλέον εξαγωγείς ή για επιπλέον τομείς προϊόντων κατά τη διάρκεια του έτους."
4. Το άρθρο 9 παράγραφος 2 αντικαθίσταται από το ακόλουθο κείμενο: "εάν το τελωνείο εξαγωγής δεν έχει σφραγίσει το μέσο μεταφοράς ή το δέμα, τότε:
α) με την επιφύλαξη των μέτρων ελέγχου που λαμβάνονται κατ' εφαρμογή άλλων διατάξεων, οι έλεγχοι υποκατάστασης διενεργούνται, στο μέτρο του δυνατού, υπό το πρίσμα της ανάλυσης κινδύνου
και
β) ο αριθμός των ελέγχων υποκατάστασης δεν πρέπει να είναι μικρότερος από τον αριθμό των ημερών κατά τις οποίες τα προϊόντα που δικαιούνται επιστροφών κατά την εξαγωγή εγκαταλείπουν το τελωνειακό έδαφος από το συγκεκριμένο τελωνείο εξόδου."
5. Παρεμβάλλεται το ακόλουθο άρθρο:
"Άρθρο 9α
Κάθε έτος, πριν από την 1η Απριλίου, τα κράτη μέλη αποστέλλουν στην Επιτροπή έκθεση για την αξιολόγηση της εκτέλεσης και της αποτελεσματικότητας του εν λόγω κανονισμού."
Άρθρο 2
Το άρθρο 4 του κανονισμού (ΕΚ) αριθ. 3122/94 καταργείται.
Άρθρο 3
Ο παρών κανονισμός αρχίζει να ισχύει την έβδομη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 2000.
Οι διατάξεις του άρθρου 9α εφαρμόζονται για πρώτη φορά σε ελέγχους που θα διενεργηθούν κατά το έτος 2000.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Δεκεμβρίου 1999.

Labels: 3
6